  Алексей Арзамасцев Майя Бывальцева 2022-тӥ арысь 1-тӥ оштолэзьлы Удмуртиысь калыкез уже интыянъя ёзэсъёсын 17 сюрс 701 вакансиос лыдъясько. Тросэз соос гурт, нюлэс возёс, музъемул ваньбуръёс поттон, обработка удысъёсъя. Со сярысь 18-тӥ оштолэзе улосвыл тӧроен ортчытэм аппарат кенешонын элькунысь мерлыко политикая но ужъя министр Ольга Лубнина вераз. Солэн кылъёсызъя, Удмуртиын 6 сюрс 98 адями ужтэк кылемен пусъемын, кылем арысь та вакытэн ӵошатыса, со 1,5 поллы ӧжытгес. Ужано арлыдъем муртъёс пӧлысь 0,8 процентэз ужтэк пуко. « Росси азьмуртлэн кичӧлтэмезъя, калыкез уже интыян ласянь юрттэт сётон амалъёс кутэмын. Со понна элькунлы 360 миллион манет котыр висъямын. Юрттэтэз элькунын улӥсь 15 сюрслэсь трос адями басьтыны быгатоз » Ольга Лубнина, Удмуртиысь мерлыко политикая но ужъя министр Солэн кылъёсызъя, ужысьтызы мозмытон улэ шедьыны быгатӥсь адямиосты огдырлы уже интыяло, огазеяськонъёслы но нимаз ужбергатӥсьёслы ужасьёсты кутыны мылкыд сёто. Со сяна, «Демография» йӧскалык ӵектос улсын ӧнерлы дышетон радъяське, со пӧлын ватсаса ӧнрлы. « Вань предприятиос, кудъёсыз пӧртэм мугъёсъя ужасьёссылэсь лыдзэс кулэстыны кулэ – кызьы ужпӧрез выльдэмен сэрен, озьы ик туала югдурен валче. Али валтӥсез ужпум – «улэп» вакансиосты выльдыны но кунмуртъёслы соос сярысь тросгес вераны » Александр Бречалов, Удмуртилэн тӧроез Муниципал кылдытэтъёсын радъяськись ужан интыосъя ярмаркаосы таяз арын 3 сюрс пала адями пыриськиз. 184 предприятиос 1 сюрс 500-лэсь трос вакансиос ӵектӥзы. Ужтэк кылемъёслэн лыдзы тросгес пусъемын Каракулино, Кизнер но Шаркан ёросъёсын. Александр Бречалов министерствоез но ёросъёслэсь тӧрооссэс югдурез эскерыны но умоятон амалъёс шедьтыны куриз. Калыкез уже интыянъя элькун центрын ӟырдыт линиос ужало: нимаз адямиос понна – 8 (3412) 22-18-20 уж сётӥсьёс понна 0 8 (3412) 22-18-10. Тегъёс: ужъяминистерство ужтэккылемъёс АлександрБречалов Ижкар Удмуртия уж ОльгаЛубнина  